नगर निगम की नगर निगम की

बेतिया. महावीर झंडा उखाड़ने के लेकर दो समुदाय के बीच हिसंक झड़प हो गई। इसमें दो दर्जन से अधिक लोग जख्मी हो गए हैं। घायलों को स्थानीय पीएचसी एवं सदर अस्पताल में इलाज के लिए भर्ती कराया गया है। घटना योगापट्टी प्रखंड के अमैठिया गांव की है। एसपी और डीएम घटनास्थल पर ही कैंप कर रहे हैं। लेकिन झंडा को लेकर दोनों समुदाय के लोग आमने सामने हो गए हैं। यहां तनाव व्याप्त है।

क्या है मामला

अमैठिया गांव में करीब सात आठ दशक से एक जमीन पर महावीर झंडा स्थापित है। इसके बगल में एक मस्जिद भी कई दशकों से है। लेकिन पिछले साल मस्जिद का जीर्णोद्धार कर इसे बड़ा बनाया गया है। कुछ महीनों से मस्जिद व इसके बगल में स्थित एक घर का पानी महावीरी झंडा व सड़क पर जमा हो रहा था। इसको लेकर कुछ दिनों से विवाद चल रहा था।

इधर, छठ घाट जाने को लेकर ग्रामीणों ने शनिवार को यहां मिट्टी डलवा दिया। ताकि मस्जिद व घर का पानी महावीर झंडा व सड़क पर नहीं आ सके। इससे आहत दूसरे पक्ष के लोगों ने रविवार सुबह महावीर झंडा को उखाड़ दिया।

इसके बाद लोग आक्रोशित हो गए और लाठी डंडे से दूसरे पक्ष पर हमला कर दिया। इससे कुछ लोग जख्मी हो गए। इसके विरोध में दूसरे पक्ष की ओर से हमला कर दिया। देखते देखते दोनों पक्ष के बीच हुए हिसंक झड़प में करीब दर्जन से ज्यादा लोग गंभीर रुप से घायल हो गए। सूचना मिलने पर प्रशासन के वरीय अधिकारी घटनास्थल पर पहुंचकर मामले को शांत कराने में जुटे हैं।

पुलिस ने पूरे गांव को छावनी में तब्दील कर दिया है। ग्रामीणों में अब भी आक्रोश व्याप्त है जो तनाव का रुप ले रहा है। हालांकि प्रशासन मामले को सुलझाने का पुरजोर कोशिश में लगा हुआ है। सूचना के बाद जिलाधिकारी लोकेश कुमार सिंहए एसपी विनय कुमारए एसडीएम सुनील कुमारए एसडीपीओ संजय कुमार झा समेंत दस थानों की पुलिस घटना स्थल पर कैंप कर रही है।